b'\n_START_ARTICLE_\nTrihineloza\n_START_SECTION_\nPovzro\xc4\x8ditelj\n_START_PARAGRAPH_\nNajpogosteje bolezen povzro\xc4\x8di glista lasnica (Trichinella spiralis), s katero so oku\xc5\xbeene \xc5\xa1tevilne mesojede in vsejede \xc5\xbeivali po vsem svetu. Obstajajo tudi druge vrste trihin, ki redkeje povzro\xc4\x8dijo trihinelozo pri \xc4\x8dloveku: T. pseudospiralis (zajeda sesalce in pri\xc4\x8de po vsem svetu), T. nativa (zajeda polarne medvede), T. nelsoni (zajeda afri\xc5\xa1ke plenilce in mrhovinarje), T. britovi (zajeda mesojede \xc5\xbeivali v Evropi in zahodni Aziji) in T. papuae (zajeda doma\xc4\x8de in divje pra\xc5\xa1i\xc4\x8de v Papui Novi Gvineji in na Tajskem). Trichinella zimbabwensis zajeda krokodile v Afrike, vendar \xc5\xa1e niso odkrili primera prenosa bolezni na \xc4\x8dloveka.\n_START_SECTION_\nNa\xc4\x8din oku\xc5\xbebe\n_START_PARAGRAPH_\nIzvor oku\xc5\xbebe \xc4\x8dloveka z lasnica so v glavnem doma\xc4\x8di ali divji pra\xc5\xa1i\xc4\x8d in medved. Divje \xc5\xbeivali se oku\xc5\xbeijo drug od drugega, doma\xc4\x8de pa se oku\xc5\xbeijo s kuhinjskimi odpadki ali z oku\xc5\xbeenimi glodavci. \xc4\x8clovek se oku\xc5\xbei z u\xc5\xbeivanjem slabo pe\xc4\x8denega ali slabo kuhanega mesa oziroma z izdelki iz mesa, ki ni bilo veterinarsko pregledano. Inkubacijska doba je odvisna od \xc5\xa1tevila li\xc4\x8dink v zau\xc5\xbeitem mesu in traja od 7 do 30 dni.\n_START_SECTION_\nSimptomi\n_START_PARAGRAPH_\nKlini\xc4\x8dna slika oku\xc5\xbebe je zelo pestra, od povsem asimptomatskih oblik do smrtnih primerov. Ve\xc4\x8dina oku\xc5\xbeb poteka brez zdravstvenih te\xc5\xbeav, lahko pa se pojavijo najprej prebavne te\xc5\xbeave, v drugem in tretjem tednu pa lahko zaradi razsoja li\xc4\x8dink s krvjo nastanejo vnetne spremembe na srcu (najpogostej\xc5\xa1i in najhuj\xc5\xa1i zaplet bolezni in lahko privede tudi do odpovedi srca), plju\xc4\x8dih, mo\xc5\xbeganih (prizadeti so le pri najhuj\xc5\xa1i obliki bolezni), skeletnih mi\xc5\xa1icah (najpogosteje o\xc4\x8desne mi\xc5\xa1ice, \xc5\xbevekalke, jezik, sapnik, trebu\xc5\xa1na prepona, mi\xc5\xa1ice tilnika, medrebrne mi\xc5\xa1ice) in jetrih. Vro\xc4\x8dina se obi\xc4\x8dajno pojavi v drugem tednu po oku\xc5\xbebi in lahko traja ve\xc4\x8d tednov. Prizadetost mi\xc5\xa1ic povzro\xc4\x8da mo\xc4\x8dne bole\xc4\x8dine, ki lahko bolnika povsem onesposobijo. Mi\xc5\xa1ice so okorele, trde, otekle in po tednu ali dveh splahnijo.\n_START_SECTION_\nZdravljenje\n_START_PARAGRAPH_\nKot pri ve\xc4\x8dini bolezni je za\xc5\xbeeleno zgodnje zdravljenje, saj le-to zmanj\xc5\xa1a tveganje za napredovanje bolezni. \xc4\x8ce li\xc4\x8dinke tvorijo ciste v skeletnem mi\xc5\xa1i\xc4\x8dju, lahko oku\xc5\xbeba vztraja namre\xc4\x8d ve\xc4\x8d mesecev ali let. Zgodnje zdravljenje z antihelmintiki, kot sta mebendazol ali albendazol, pomaga pri prepre\xc4\x8ditvi tvorbe cist, zlasti ob aplikaciji najkasneje v treh dneh po oku\xc5\xbebi.. Vendar pa ve\xc4\x8dino primerov odkrijejo kasneje. \xc4\x8ce je do vdora li\xc4\x8dink v mi\xc5\xa1ice \xc5\xbee pri\xc5\xa1lo, pomaga zdravljenje z antihelmintiti zmanj\xc5\xa1ati okvaro mi\xc5\xa1ic, vendar ti delujejo zlasti na \xc4\x8drevesne oblike zajedavcev, manj pa na li\xc4\x8dinke v mi\xc5\xa1icah. Uporaba kortikosteroidov je priporo\xc4\x8dljiva le v te\xc5\xbejih primerih bolezni.'